開德天王臺詩
作者：李若水
朝代：宋

paragraphs: 還家十日坐井底，北風吹我上高臺。
亭亭寒日光彩薄，幕空雲影低徘徊。
半折老木卧崖腹，銜枯野鵲時到來。
沙飛客眼展不盡，雉樓向我爭崔嵬。
故人天涯雲水隔，童背酒壺聊自開。
胸中疊砢澆不下，旁人已嘲紅滿腮。
西湖百步水作界，北城萬瓦煙成堆。
十年黄土涴雙足，把筇今日踏霜苔。
登高能賦我輩事，莫惜淡墨留牆隈。
後日重來拂石坐，山陰陳迹空自哀。